Premierul Marcel Ciolacu a dat, vineri, asigurări că România va menţine ajutoarele pe care le acordă refugiaţilor ucraineni.
El a declarat, în cadrul unei conferinţe de presă susţinute la Iaşi, că în momentul de faţă există 84.000 de cetăţeni ucraineni stabiliţi în România după declanşarea războiului, pe 24 februarie 2022.
„O să ne menţinem ajutorul pe care îl dăm refugiaţilor ucraineni. Ştiţi foarte bine, din 84.000 care au rămas pe teritoriul României, mulţi dintre ei sunt mame cu copii, cu nepoţi, i-am încadrat în sistemul şcolar, chiar în limba maternă, indiferent de nivelul de învăţământ.
Până acum am avut un efort de la bugetul statului decontat prin fonduri europene.
România va continua să susţină Ucraina, mai ales în zona umanitară, cum este şi normal. Sperăm să nu mai avem de-a face cu un exod, cum a fost la începutul războiului”, a conchis Ciolacu.